**СЪОБЩЕНИЕ ЗА МЕДИИТЕ**

 **Международен ден без тютюнопушене - 17 ноември 2022 г.**

Днес, 17 ноември, е Международния ден без тютюнопушене. По традиция денят се отбелязва всеки трети четвъртък на месец ноември. Това е кампания, която има за цел да промени отношението към тютюнопушенето и да предостави подробна информация относно ефективните методи за отказване от вредната привичка. Регионална здравна инспекция - Добрич призовава всеки пушач да се опита да положи началото на отказване от тютюнопушене в името на собственото си здраве, както и на здравето на своите близки, които присъстват в обкръжението му като пасивни пушачи.

Световната здравна организация определя тютюна за единствения потребителски продукт, който убива до половината от хората, които го използват по предназначение на производителите. Употребата на тютюн е пряко свързана с четирите най-разпространени незаразни заболявания: сърдечно-съдови заболявания, рак, хронични респираторни заболявания и диабет.

В България 34,5 % от населението на възраст над 20 г. са ежедневни пушачи (по данни от проведеното през 2020 г. Национално проучване на факторите на риска за здравето на НЦОЗА). Проблемът с тютюнопушенето сред подрастващите продължава да е актуален. Резултатите от изследването показват, че 26.3% от анкетираните са правили опити да пушат цигари, с незначителен превес на момичетата (26.8%) над момчетата (25.6%). Почти всяко пето дете е настоящ пушач (Настоящи пушачи – пушили един и повече дни през последния месец), като относителният дял на момичетата е малко по-висок (17.3% срещу 16.4%). Разпределението по възрастови групи показва, че тютюнопушенето е много по-разпространено сред 15-19-годишните (31.4%), отколкото сред тези на 10-14 години (4.0%). Сред пушачите и в двете възрастови групи преобладават момичетата, макар и незначително. Получените резултати налагат разработването и реализирането на иновативни интервенционни мерки за ограничаване на тютюнопушенето сред подрастващите.

***„Да спрем да пушим поне за един ден”*** - с този призив през 1971 г. американецът Артър Мълейни накарал своите съграждани да спрат да пушат поне за един ден, а със спестените средства основали фонд към местното училище за отпускане на стипендии. Основната цел на инициативата е пушачите да приемат предизвикателството и да се откажат от пушенето от един ден до месец, или завинаги.

По повод Международния ден без тютюнопушене, Регионална здравна инспекция – Добрич организира провеждането през месец ноември на информационна кампания и мероприятия включващи различни възрастови и целеви групи:

* Скринингова кампания с изнесен Консултативен кабинет за отказ от тютюнопушене, за измерване на въглероден монооксид в издишвания въздух и количеството на карбоксихемоглобин в кръвта на пасивни и активни пушачи с апарат (Smoker lyzer) в учебни заведения на гр. Добрич, гр. Каварна, гр. Тервел и гр. Ген. Тошево;
* С цел формиране на отрицателно поведение към тютюнопушенето за най-малките са осигурени образователни книжки „Защо животните не пушат…“, „Оцвети и помисли“ и демонстрация с пушещ макет;
* Интерактивни обучения на тема: „Войната на заместителите. Упражняване на умения за критично мислене и повишаване на вниманието към рисковия фактор тютюнопушене с ученици от гимназиален етап на средната образователна степен в област Добрич;
* Провеждане на организационно-методична среща с медицински специалисти от направление Детско и училищно здравеопазване в град Добрич с демонстрация на апарат (Smoker lyzer) и измерване на въглеродния монооксид в издишвания въздух и количеството на карбоксихемоглобин в кръвта на желаещите пасивни и активни пушачи.

Във връзка с това, че кампанията има за цел да предостави и подробна информация относно ефективните методи за отказване от тютюнопушенето и използването на тютюневи изделия, всеки желаещ може да посети: **“Консултативен кабинет за отказване от тютюнопушене” в РЗИ – Добрич**, където ще получи подкрепа за преодоляването на зависимостта, както и да се консултира безплатно на Националната телефонна линия за отказване от тютюнопушенето **0700 10 323**.